༄༅། །གུ་རུ་མཚོ་སྐྱེས་རྡོ་རྗེ་ལ་གསོལ་བ་འདེབས་པའི་ཚིགས་བཅད་བཞུགས་སོ།། སྭ་སྟི། རབ་དཀར་ཚོགས་གཉིས་པད་མཚོ་ལས་འཁྲུངས་ཤིང་། །སྐྱེས་སྟོབས་བློ་གྲོས་རབ་གསལ་དང་ལྡན་པས། །རྒྱལ་བའི་བསྔགས་པའི་ལམ་བརྙེས་ཆོས་ཀྱི་རྗེ། །རྡོ་རྗེ་གསུམ་དངོས་མངོན་གྱུར་དེ་ལ་འདུད། །ངན་ངོན་སྲིད་པའི་བདེ་ལ་མ་ཆགས་པར། །རྒྱལ་བ་ཀུན་དངོས་རྗེ་བཙུན་དབྱི་མངའ་བ། །དེ་སོགས་ཡོངས་འཛིན་མཁས་གྲུབ་ཚོགས་རྣམས་ལས། །ཟབ་རྒྱས་ཐེག་གསུམ་ཆོས་མཛོད་བརྙེས་ལ་འདུད། །དབེན་པའི་རི་སུལ་ལྟོས་མེད་ཉམས་དགའ་བར། །ལུས་སྲོག་ཐེད་ལ་བོར་བའི་སྒྲུབ་ཚུགས་ཀྱིས། །རང་སེམས་ཆོས་སྐུའི་ངོ་བོར་མངོན་གྱུར་ནས། །སྐལ་ལྡན་ཟབ་མོའི་ལམ་ལ་འགོད་ལ་འདུད། །ཁྱད་པར་མི་མིན་སྣང་སྲིད་ལྷ་འདྲེའི་ཚོགས། །འབངས་སུ་བསྡུས་ནས་དཀར་པོའི་ལམ་བཀོད་པ། །འདིར་སྣང་བྱིས་པས་བསམ་པའི་ཡུལ་མིན་པའི། །གྲུབ་མཆོག་མཐུ་སྟོབས་དབང་ཕྱུག་ཁྱེད་ལ་འདུད། །ཁྱེད་ཀྱི་སྒྲུབ་གནས་ཐུགས་དམ་རྟེན་གསུམ་སོགས། །མཚན་གཞིར་བྱས་ནས་དད་པས་ཀུན་བླངས་ཏེ། །རྩེ་གཅིག་གསོལ་བ་འདེབས་པའི་གདུལ་བྱ་ལ། །སྒྲིབ་མེད་ཡེ་ཤེས་གཟིགས་པས་ད་ལྟ་སྐྱོངས། །ཆུ་བུར་ལྟ་བུར་མི་རྟག་ལུས་སྲོག་འདི། །ནམ་འཆི་ངེས་མེད་དྲན་པའི་བརྩོན་འགྲུས་ཀྱིས། དཀའ་སྤྱད་དམ་པའི་ཆོས་ལ་ནུས་པ་ཡིས། །བྱང་ཆུབ་སེམས་གཉིས་འབྱོངས་པར་བྱིན་གྱིས་རློབས། །བདག་བདེ་འདོད་པ་སྡུག་བསྔལ་ཀུན་གྱི་གཞིར། །རྟོགས་ནས་སྒོ་གསུམ་དགེ་ཚོགས་ཐམས་ཅད་ཀུན། །མར་གྱུར་འགྲོ་བའི་དོན་དུ་བསྔོས་པའི་མཐུས། །སྐུ་གསུམ་མངོན་དུ་འགྱུར་བར་བྱིན་གྱིས་རློབས། །གདོང་སྤྲས་བསམ་གཏན་གླིང་གི་དགོན་གནས་འདེབས་མཁན། གྲུབ་མཆོག་གུ་རུ་མཚོ་སྐྱེས་རྡོ་རྗེ་ལ་གསོལ་བ་འདེབས་པའི་རིམ་པ་འདི་དགོན་གནས་དེ་ཉིད་ཀྱི་འདུས་ཚོགས་སྤྱིའི་བསྐུལ་ནས་དགེ་སློང་སྙོམས་ལས་པ་སངས་རྒྱས་ཕུན་ཚོགས་ཀྱིས་བྲིས་ཏེ་དཔལ་ཨེ་ཝཾ་ཆོས་ལྡན་ནས་ཕུལ་བ་དགེ་བར་གྱུར་ཅིག །ཤུ་བྷཾ།། ༈ །ངག་དབང་དབྱངས་ཅན་ལྷ་མོ་ལ་བསྟོད་པ་མངོན་རྟོགས་རབ་གསལ་ཞེས་བྱ་བ་བཞུགས་སོ།། སྭ་སྟི་བི་ཛ་ཡནྟུ། རྒྱལ་བ་ཀུན་གྱི་མཁྱེན་བརྩེའི་ཟློས་གར་ནི། །མཁྱེན་ལྡན་ཤེས་རབ་ལྷ་མོའི་སྐུར་བསྟན་པ། །ངག་དབང་དབྱངས་ཅན་གྲགས་པའི་གདུགས་དཀར་འཛིན། །ཚངས་སྲས་ལྷ་མོ་དྭང་བས་བསྟོད་པར་བགྱི། །རབ་དཀར་ཆུ་སྐྱེས་འདབ་སྟོང་རྒྱས་པའི་རྩེར། །རབ་གསལ་མཚན་མོའི་མགོན་གྱི་དཀྱིལ་འཁོར་ལ། །རབ་དཀར་ཁ་བའི་མདངས་འཕྲོག་མཛེས་མའི་སྐུ། །རབ་ཏུ་ཤེལ་ལྟར་དྭངས་པ་ཁྱོད་ཕྱག་འཚལ། །ཕྱག་གཉིས་བཻ་ཌཱུར་པི་ཝཾ་སྒྲེངས་པ་ལས། །ཡིད་འཕྲོག་གླུ་དབྱངས་ཕྱོགས་བཅུར་སྒྲོགས་པ་ཡིས། །སངས་རྒྱས་བྱང་སེམས་འཇིག་རྟེན་ཆེ་དགུ་སོགས། །མ་ལུས་ཡིད་འཕྲོག་མཛད་མ་ཁྱོད༞ །མིག་སྨན་མདངས་བཀྲ་ཐོར་ཅོག་ལྕང་ལོ་ལ། །མེ་ཏོག་དཀར་པོ་རིན་ཆེན་དོ་ཤལ་སྤྲས། །གསེར་གྱི་རྒྱན་པའི་རིན་ཆེན་སྣ་བརྒྱན་གྱིས། །ཁུར་ཚོས་མཛེས་པར་བྱས་མ་ཁྱོད༞ །གཞན་ཡང་དབུ་བརྒྱན་མགུལ་རྒྱན་ལ་སོགས་པ། །རིན་ཆེན་མང་པོ་རྒྱན་གྱི་ཁྲ་ཆབ་བེ། །སིལ་ཁྲོལ་སྙན་པར་སྒྲོགས་པས་མཛེས་པར་བྱས། །བཅུ་དྲུག་ལོ་ལོན་ལང་ཚོ་ཁྱོད༞ །གཡོན་ཕྱོགས་འགྱིང་ཞིང་སྤྱན་གཉིས་ཟུར་གྱིས་གཟིགས། །རེག་ན་བདེ་བསྐྱེད་མཁྲང་བའི་ནུ་མས་མཛེས། །ཆགས་པའི་ཉམས་ལྡན་དར་གྱི་ན་བཟའ་གསོལ། །མེ་ཏོག་དཀར་པོའི་ཆུན་འཕྱང་མཛེས༞ །སྤྱི་གཙུག་ཟླ་བའི་དཀྱིལ་འཁོར་གྱིས་བརྒྱན་ཅིང་། །ཞབས་གཉིས་ཙོག་བུའི་ཚུལ་དུ་ལེགས་པར་བཞུགས། །ཐུགས་ནི་པད་དཀར་འདབ་བརྒྱད་དུ་གནས་པའི། །ཟེ་འབྲུ་དམར་སེར་མཛེས་མ་ཁྱོད༞ །ལྟེ་བ་ལྗང་སེར་ཟླ་བའི་དཀྱིལ་འཁོར་སྟེང་། །རྣམ་པར་མི་རྟོག་ཐུགས་ནི་ཧྲཱི་ཡིག་དཀར། །འདབ་མ་རྣམས་ལ་དབྱངས་ཡིག་ཟུང་རེ་ནི། །ཅུང་ཟད་མ་རེག་སིལ་ཟེར་འཕྲོ་ཕྱག་འཚལ། །འཁོར་ལོའི་འོད་ཀྱིས་མ་རིག་མུན་སེལ་ཞིང་། །ཡེ་ཤེས་སེམས་དཔའ་དཔག་མེད་འགུགས་པར་ལྡན། །ཧྲཱི་ཡིག་ཕྲེང་བ་འཁོར་ལས་འོད་ཟེར་གྱིས། །སྣང་སྲིད་ཁྱབ་པར་མཛད་མ་ཁྱོད་ཕྱག་འཚལ། །འོད་ཟེར་གང་དེས་མཆོག་སུམ་ནུས་མཐུ་དང་། །སྣང་སྲིད་ཀུན་གྱི་མཐུ་བཅུད་མ་ལུས་པ། །ལེགས་པར་བསྡུས་ནས་ཉིད་ཐུགས་འཁོར་ལོ་ལ། །བསྟིམ་ནས་བློ་གྲོས་དཔག་མེད་དང་ལྡན་པར། །གྱུར་མཛད་ནུས་ལྡན་ལྷ་མོ་ཁྱོད༞ །གང་གིས་རང་བཞིན་རྣམ་པར་མི་རྟོག་ཀྱང་། །སྣ་ཚོགས་མཛད་པ་ངོ་མཚར་དཔག་མེད་རྣམས། །ས་བཅུའི་བྱང་སེམས་རྣམས་ཀྱི་བསྐལ་པ་བརྒྱར། །བརྗོད་ཀྱང་མི་ཟད་གཏེར་མངའ་ཁྱོད་ཕྱག་འཚལ། །ཁྱོད་སྐུ་བསྒོམ་ཞིང་སྔགས་བཟླས་མཆོད་བསྟོད་ཀྱིས། །སྨོན་ལམ་དབང་གིས་ལེགས་པར་དགོངས་ནས་ཀྱང་། །མཁྱེན་བརྩེ་ནུས་པ་ཆེན་པོའི་རྣམ་རོལ་གྱིས། །བླུ་པོ་བདག་ལ་འདོད་དོན་ཞུ་རྣམས་སྩོལ། །རྙེད་དཀའ་འཇིག་པར་སླ་བའི་དལ་འབྱོར་དང་། །མེ་འོབས་ལྟ་བུའི་བཟོད་དཀའ་འཁོར་བ་དང་། །སྡུག་བསྔལ་ཅན་གྱི་འགྲོ་རྣམས་ཕ་མ་སོགས། །འདི་རྣམས་གནས་ཚུལ་རྟོགས་པར་བྱིན་གྱིས་རློབ་ས། །ཆོས་ཀྱི་རྩ་བ་སྙིང་རྗེ་བྱང་སེམས་དང་། །འཁོར་འདས་ཆོས་ཀུན་རང་བཞིན་དམིགས་སུ་མེད། །དེ་ལྟར་རྟོགས་ནས་བདག་གཞན་དངོས་འཛིན་རྣམས། །བརྩོན་འགྲུས་དྲག་པོས་འདོན་པར༞ །ལས་ཉོན་ཐིབས་བོས་ཀུན་ནས་བསྒྲིབས་གྱུར་བས། །ཤེས་བྱར་མི་འབད་མི་ཤེས་མུན་ནག་ནི། །སྤྲིན་རྣམས་ནམ་མཁར་དེངས་ནས་ཉི་ཤར་བཞིན། །གྱུར་ནས་ཤེས་རབ་གསལ་བར་བྱིན་གྱིས་རློབས། །ཞེས་པ་འདི་ནི་རང་གི་འདོད་དོན་ཞུ་བའི་ཆེད་དུ་བྷ་དནྟ་བུདྡྷ་ལཀྵིས་སྦྱར་བའོ། །སརྦ་མངྒཱ་ལཾ།། ༈ །རྡོ་རྗེ་འཆར་ཀུན་དགའ་བཟང་པོའི་ཕྱི་རྟེན་བདེ་གཤེགས་མཆོད་རྟེན་བརྒྱད་ཀྱིས་གཙོས་པའི་མཆོད་རྟེན་རྣམས་ལ་གསེར་ཁེབས་གསར་སྤོས་མཛད་སྐབས་བསྔགས་བརྗོད།། ཨོཾ་སྭ་སྟི། པད་སྤུངས་བྱང་ཆེན་བཀྲ་ཤིས་སྒོ་པའི་སྐོར། །ཚད་མདོ་རྣམ་འགྲེལ་རྣམ་ངེས་ཚད་མའི་སྐོར། །ཀུན་ལས་བཏུས་དང་མཛོད་གཉིས་མངོན་པའི་སྐོར། །རྩ་་་་་་བ་འཇུག་་་་་་པ་བཞི་་་་་་བརྒྱ་པ་གསུམ་ཆེས་ཟབ་དབུ་མའི་སྐོར། །སྡེ་བདུན་མདོ་བཅས་དགོངས་འགྲེལ་རིགས་གཏེར་དང་། །སྡེ་སྣོད་རྒྱུད་སྡེ་ཀུན་འགྲེལ་སྡོམ་གསུམ་སྟེ། །པུ་ཏི་གྲགས་ཆེན་བཅོ་བརྒྱད་ཞེས་སུ་གྲགས། །ཕར་ཚད་འདུལ་མངོན་དབུ་མ་སྡོམ་གསུམ་ལ་པོད་ཆེན་དྲུག་ཅུ་ས་སྐྱ་པ་རྣམས་བཞེད། དྲུག་པོ་འདི་ལ་དེང་སང་འཆད་ཉན་དར། །ཀ་བཅུ་པ་དང་ཀ་ལྔ་ཀ་བཞི་པ། །རིམ་བཞིན་པོད་གྲངས་བཅུ་དང་ལྔ་དང་ནི། །པོད་ཆེན་བཞི་ཙམ་ཤེས་ལ་དེ་ལྟར་གྲགས། །ཞེས་མཁས་པ་རྣམས་ཀྱི་གསུང་བཞིན་དགེ་སློང་སངས་རྒྱས་ཕུན་ཚོགས་ཀྱིས་བརྗེད་ཐོའོ། །མངྒ་ལཾ།། །།